Ejerne af butikken Fidus i Aalborg har for tiden sved på panden. De har nemlig fundet på en kreativ fidus – og det skal forstås positivt. Mange børn og voksne er i denne tid i hjemme-isolation på grund af corona. Og når Netflix og computerspil på et tidspunkt begynder at blive lige lovlig kedeligt, så står fidusmagerne fra Nørregade klar til at levere en kreativ pakke: - Vi har besluttet, at når folk, der er i isolation, ikke kan komme her ind i butikken og være kreative, så kan de i stedet bestille en isolations-pakke, siger Tanja Hvid Petersen, der er medindehaver af Fidus. Pakken leveres på corona-sikker vis på hjemmeadressen og kan indeholde forskellige ting, der kan sysles med, så isolationstiden ikke føles så lang. Og den modtager de hos Fidus mange bestillinger på, lyder det. Pensler og paprør Pakkerne kan for eksempel kan indeholde maling, pensler, ispinde, paprør og måske genbrugsmaterialer og så selvfølgelig en vejledning til, hvad der kan laves ud af de forskellige ting. Kunderne bestemmer selv pakkens størrelse alt efter, hvor meget der bliver betalt for. - Det kan for eksempel sagtens lade sig gøre at få bragt en pakke ud til 100 kroner, netop fordi vi bruger genbrugsmaterialer, forklarer Tanja Hvid Petersen, der forsikrer, at der er til flere timers underholdning i pakkerne. Især her de seneste 14 dage har Tanja Hvid Petersen oplevet, at der er stor efterspørgsel efter de kreative pakker. - Jeg har kørt en del rundt og kender snart hele Aalborg ud og ind, siger Tanja Hvid Petersen. Godt at være sammen om noget En af de coronaramte, der har bestilt en pakke hos Fidus, er Berit Justesen i Aalborg. Hun har to børn, der begge har været nede med corona. Nu er hun selv ramt og dermed i isolation derhjemme. - Nu kan vi jo ikke komme ud, og så er det godt at have noget at beskæftige børnene med, siger Berit Justesen på coronasikker afstand ud af vinduet til TV2 Nords udsendte reporter. Hun fortæller, at der godt kan være for meget skærmtid, når man er isoleret, så derfor er det godt med noget kreativt. - Jeg synes, at man er mere sammen, når man laver sådan nogle ting sammen, siger Berit Justesen.

Referat:
Butikken Fidus har travlt med at levere underholdning til børn og voksne, der sidder i corona-isolation.